Fodboldene var pumpet, og de blå og orange overtrækstrøjer blev slæbt ud på grønsværen. Der var nemlig selvtræning for Jammerbugt FC's spillere ved eftermiddagstid i dag. Det til trods for at klubben har haft en særdeles turbulent uge, som bød på en mandag med konkurserklæring og en onsdag med tvangsnedrykning til Jyllandsserien. Det var derfor også en flok urolige spillere, som TV2 Nord så til dagens træning. Og den nytilkomne spiller Philip Akem lagde heller ikke skjul på, at han er bekymret. - Jeg vil ikke sige, at jeg ikke har noget håb, eller at jeg ikke tror på Klaus-Dieter Müller, men der vil blive stillet spørgsmål. Mange af os spillere har bekymringer, fordi vi kommer her til for at tjene penge. Ikke kun til os selv, men også til vores familier, siger Jammerbugt FC-spilleren, som blev hentet til klubben for omkring en uge siden. Nervøs for fremtiden Mindre snakkesagelig var klubbens ejer Klaus-Dieter Müller. Han ønskede ikke at udtale sig til TV2 Nord, og flere af de øvrige spillere frabad sig også at kommentere på situationen. Philip Akem er dog lige nu nervøs for, hvad fremtiden bringer. - Hvis det stopper her, hvad sker der så? Hvordan vil det komme spillerne til gode, hvis klubben tvangsnedrykkes, og vi efterlades uden noget som helst, udtaler han. For nu ser det ud til, at Jammerbugt FC fremover må spejde langt efter divisionsfodbold, men historien er ikke helt slut, for ejeren Klaus-Dieter Müller er stadigvæk at finde omkring spillerne. - Han er sammen med os hele tiden. Så han gemmer sig ikke for os. Vi ser ham hver dag, og vi snakker med ham, forsikrer Philip Akem.

Opsummering:
Selvom det onsdag blev offentliggjort, at Jammerbugt FC tvangsnedrykkes til Jyllandsserien, så var der alligevel i dag selvstyret træning for klubbens spillere.